KIRJALLINEN KYSYMYS E-3732/97 komissiolle esittäjä(t): Yves Verwaerde (PPE) (21. marraskuuta 1997)

Aihe: Palvelukauppaa koskeva yleissopimus (General Agreement on Trade and Services - GATS)

Toivoisin Euroopan komissiolta selvitystä siitä, kuinka näiden sopimusten soveltaminen on edistynyt audiovisuaalisella alalla.

Komission jäsenen Sir Leon Brittanin komission puolesta antama vastaus (23. joulukuuta 1997)

Uruguayn kierroksen perusteella yhteisö ja sen jäsenvaltiot eivät tehneet erityisiä markkinoille pääsyyn ja kansalliseen kohteluun liittyviä sitoumuksia audiovisuaalisten palvelujen osalta, mutta ne ottivat kuitenkin käyttöön palvelukaupan yleissopimuksen (GATS) suosituimmuuskohtelua ((Jollei suosituimmuuskohtelusta ole erityisesti myönnetty poikkeusta, sitä sovelletaan myös tapauksissa, joissa erityissitoumuksia ei ole tehty tietyn alan osalta. )) koskevia poikkeuksia, joilla on tarkoitus suojella eurooppalaista alkuperää olevia teoksia, pitää audiovisuaalisten teosten yhteistuotantoa koskevia kahden- ja monenvälisiä sopimuksia voimassa jakelun ja rahoituksen osalta sekä pitää eurooppalaisia tukiohjelmia kuten kehittyneen televisio-ohjelmatoiminnan käyttöönottoa koskevaa toimintasuunnitelmaa, MEDIA-ohjelmaa tai Eurimages-rahastoa toiminnassa. Näin ollen yhteisöllä ja sen jäsenvaltioilla ei ole erityisiä markkinoille pääsyyn tai kansalliseen kohteluun liittyviä velvoitteita soveltaa GATS-sopimuksen periaatteita tai sitoumuksia audiovisuaalisten palvelujen alalla. Lisäksi ainoastaan erittäin harvat Maailman kauppajärjestön (WTO) jäsenvaltiot ovat tehneet audiovisuaalisia palveluja koskevia sitoumuksia, kun taas monet niistä ovat ottaneet käyttöön suosituimmuuskohtelua koskevia poikkeuksia. Ainoat tähän mennessä sitoumusten täytäntöönpanosta aiheutuneet ongelmat ovat seuraavat:

i) Yhdysvallat: Yhdysvallat otti käyttöön 15. helmikuuta 1997 perusteleviestintää koskevan GATS-sopimuksen yhteydessä suosituimmuuskohtelua koskevan poikkeuksen, jota sovelletaan satelliitin välityksellä tapahtuviin suoralähetyksiin, digitaalisiin yleisradiopalveluihin ja digitaalisiin ääniradiopalveluihin. Yhteisö huomautti tuolloin, että kyseinen poikkeus suosituimmuuskohtelusta oli ristiriidassa Yhdysvaltojen GATS-sopimuksen yhteydessä hyväksymien audiovisuaalisia palveluja koskevien velvoitteiden kanssa. Ei ole vielä mahdollista ennustaa, toteuttaako Yhdysvallat toimenpiteitä asian osalta, koska perusteleviestintää koskeva sopimus tulee voimaan vasta 1. tammikuuta 1998. Yhteisö varasi joka tapauksessa itselleen oikeuden vastustaa suosituimmuuskohtelua koskevaa poikkeusta tulevaisuudessa.

ii) Kanada: Kanada ei ole ottanut käyttöön erityisiä markkinoille pääsyä ja kansallista kohtelua koskevia poikkeuksia audiovisuaalisten palvelujen alalla. Se on kuitenkin suojannut tietyt audiovisuaaliset toiminnot suosituimmuuskohtelua koskevalla poikkeuksella, joka ei kuitenkaan suojaa elokuvien jakelutoimintoja. Tästä syystä Kanadan on noudatettava suosituimmuuskohtelua koskevaa velvoitetta elokuvien jakelupalvelujen osalta. Komissio tarkastelee parhaillaan eurooppalaista elokuvien jakelijaa (Polygram) koskevaa tapausta, koska kyseinen jakelija väittää tulleensa syrjityksi Kanadassa yhdysvaltalaisiin jakelijoihin nähden. Komissio ja jäsenvaltiot ovat käyneet epävirallisia neuvotteluja Kanadan hallituksen kanssa tilanteen selvittämiseksi. Asian tarkastelu on yhä käynnissä.

Komission tiedossa ei ole muita GATS-sopimuksen soveltamiseen liittyviä ongelmia audiovisuaalisten palvelujen alalla.